
КМЕТ НА ОБЩИНА БУРГАС
Относно: Даване на съгласие за кандидатстване с проектно предложение за финансиране от Фонд „Социална закрила“ към Министерството на труда и социалната политика“ 

УВАЖАЕМИ ОБЩИНСКИ СЪВЕТНИЦИ,
Във връзка с извънредната епидемична обстановка, обявена с Решение № 325 на Министерски съвет от 14.05.2020 г., консолидираните усилия за преодоляване на пандемията от COVID-19 и ангажимента на ФОНД „Социална  закрила“ да не се преустановява социалната подкрепа на най-уязвимите обществени групи, се предприемат мерки за оказване на подкрепа на учащи деца и младежи. Част от тези мерки е създаването на „Целева програма за подпомагане на образователния процес на децата и младежите, настанени в социални услуги, делегирана от държавата дейност от резидентен тип на територията на страната и домове за деца, лишени от родителска грижа от I до XII клас“. Финансирането ще се извърши чрез Фонд „Социална закрила“ на проектен принцип. Допустимите разходи за закупуване на технически средства с лицензиран софтуер са:

•
Компютърна конфигурация и/или преносим компютър;

•
Таблет;

•
Принтер/мултифункционално устройство;

•
Закупуване на рутер;

•
И заплащане на такса за интернет до 31.12.2020 г.
Целта на програмата е да се осигури непрекъснат образователен процес на децата и младежите, които учат и са настанени в социални услуги, делегирана от държавата дейност от резидентен тип. С подкрепата за усвояване на учебния материал, децата и младежите впоследствие ще повишат шансовете си за успешно завършване на учебната година, а някои от тях и възможност за придобиване на степен на образование и професионална квалификация. 
При успешно кандидатстване по целевата програма, дейностите по нея ще се реализират на територията на Община Бургас в периода от месец юли 2020 г. до м. ноември 2020 г., в следните социални услуги:

1. „Център за настаняване от семеен тип за деца без увреждания“, с адрес гр. Бургас, ж.к. „Славейков“ бл. 63, вх. 7, ет. 5.

2. „Център за настаняване от семеен тип за деца без увреждания“, с адрес гр. Бургас, ул. „Дебелт“ № 63.

3.  „Център за настаняване от семеен тип за деца без увреждания 1“ с адрес гр. Бургас, ж.к. „Меден Рудник“, ул. „Кооператор“ № 35. 
4. „Център за настаняване от семеен тип за деца и младежи с увреждания № 2“ с адрес гр. Бургас, ж.к. Меден Рудник, ул. “Кооператор“ № 33.
5. „Център за настаняване от семеен тип за деца и младежи с увреждания № 3“ с адрес гр. Бургас, ж.к. „Лазур“, ул. „Места“, бл. 169.
6. „Център за настаняване от семеен тип за деца и младежи с увреждания № 4“ с адрес гр. Бургас, кв. Ветрен, ул. „Пролет“ № 46.
7. „Център за настаняване от семеен тип за деца и младежи с увреждания № 5“ с адрес гр. Бургас, кв. Ветрен, ул. „Пролет“ № 48.
8. „Център за настаняване от семеен тип за деца без увреждания „Ронкали““ с адрес гр. Бургас, кв. Ветрен, зона Минерални бани, ул. “Единадесета“ № 9. 
В резултат от реализацията на програмата се очаква да бъдат осигурени условия за провеждане на дистанционно обучение на минимум 50 деца и младежи настанени в социални услуги от резидентен тип на територията на Община Бургас.
Съгласно условията и реда за подаване на проектни предложения по целевата програма, утвърдени със заповед на министъра на труда и социалната политика, за краен срок за подаване на предложения е определена датата 15 юли 2020 г. Предстоящото заседание на Общински съвет – Бургас ще се проведе на 30.06.2020 г. Ето защо на основание чл. 60, ал. 1 от Административнопроцесуалния кодекс е обосновано допускането на разпореждане за предварително изпълнение на решението, предвид необходимостта от подаване на проектното предложение в срока, указан от фонда.

Предвид гореизложеното и на основание чл. 21, ал. 1, т. 23 от Закона за местното самоуправление и местната администрация, предлагам Общински съвет Бургас да вземе следното
РЕШЕНИЯ:

1. Общински съвет Бургас дава съгласие Община Бургас да кандидатства с проектно предложение по „Целева програма за подпомагане на образователния процес на децата и младежите, настанени в социални услуги, делегирана от държавата дейност от резидентен тип на територията на страната и домове за деца, лишени от родителска грижа от I до XII клас“ и получаване на финансиране от Фонд „Социална закрила“ към Министерството на труда и социалната политика“ за реализиране на дейностите по програмата.
2. На основание чл. 60, ал. 1 от Административнопроцесуалния кодекс допуска предварително изпълнение на решението.

